**ELŐTERJESZTÉS**

**Tiszavasvári Város Önkormányzata**

**Képviselő-testületeinek**

**2024. november 21-én tartandó**

**rendes testületi ülésére**

Az előterjesztés tárgya: **a víziközmű vagyon Magyar Állam részére történő átadása**

Melléklet: - db

A napirend előterjesztője: Balázsi Csilla polgármester

Az előterjesztést készítette: Petruskáné dr. Legeza Tímea aljegyző

Az előterjesztés ügyiratszáma: TPH/15793/2024.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. melléklet 1.10, 1.22. |
| Szociális és Humán Bizottság | SZMSZ 5. melléklet 1.1 |

Az ülésre meghívni javasolt szervek, személyek:

|  |  |  |
| --- | --- | --- |
| Hudák József | ÉRV Zrt. üzemigazgató | [hudak.jozsef@ervzrt.hu](mailto:hudak.jozsef@ervzrt.hu) |

Egyéb megjegyzés:

Tiszavasvári, 2024. november 15.

**Petruskáné dr. Legeza Tímea**

**témafelelős**

**Tiszavasvári Város Polgármesterétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 E–mail: tvonkph@tiszavasvari.hu**

Témafelelős: Petruskáné dr. Legeza Tímea

**ELŐTERJESZTÉS**

**- a Képviselő-testülethez -**

**A viziközmű vagyon Magyar Állam részére történő átadásáról**

**Tisztelt Képviselő-testület!**

A víziközmű rendszer állami átadása kapcsán újabb döntés meghozatala válik szükségessé, az alábbiak mentén:

**I. Előzmények:**

A Tiszavasvári és Szorgalmatos településeket ellátó víziközmű rendszer korábban a **Hajdúkerületi és Bihari Víziközmű Szolgáltató Zrt.** (továbbiakban: Hbvsz Zrt.)üzemeltetésében volt.

A **Magyar Energetikai és Közmű-szabályozási Hivatal** (továbbiakban: **MEKH**) – 2018-ban kezdődő, hivatalból indított eljárás keretében - átfogó **ellenőrzést végzett** a szolgáltatónál, melynek **eredményeként hivatalból 2021. december 31. napi hatállyal visszavonta a szolgáltató működési engedélyét.** E döntés alapján az önkormányzat és a Hbvsz Zrt. között fennálló **bérleti-üzemeltetési jogviszony 2021. december 31. napjával megszűnt.**

Erre tekintettel a **MEKH** – mint a hazai energia- és közszolgáltatások piacának szabályozó hatósága – a víziközmű-szolgáltatásról szóló 2011. évi CCIX. törvény (továbbiakban: Vksztv.) 32. § (1) bekezdése alapján **megállapította**, hogy a **közérdekű üzemeltető kijelölésére okot adó körülmények fennállnak,** ezért az erre irányuló eljárás lefolytatását követően **2022. január 1. napjával a Nyírségvíz Zrt-t jelölte ki** közérdekű üzemeltetőként a víziközmű szolgáltatás ellátására, 1 év időtartamra.

Ezzel egyidejűleg a **MEKH** **kötelezte** az **ellátásért felelős** **Tiszavasvári és Szorgalmatos** **önkormányzatokat**, hogy a közérdekű üzemeltetés időtartamának vége előtt 120 nappal, azaz **legkésőbb 2022. szeptember 2. napjáig** valamely szolgáltatói engedéllyel rendelkező víziközmű-szolgáltatóval **kössenek a víziközmű üzemeltetésére vonatkozó üzemeltetési szerződést.**

Az önkormányzat előtt két lehetőség volt:

1. Valamely **víziközmű szolgáltatóval bérleti-üzemeltetési szerződést** köt, melynek **feltétele, hogy a tulajdonos önkormányzat tagi részesedéssel rendelkezzen** az **üzemeltetést ellátó cégben**. Ebben az esetben **nem állt fenn a közbeszerzési, versenyeztetési kötelezettség** sem.

2. Tiszavasvári Város Önkormányzata **a tulajdonában lévő víziközmű rendszert és az azt működtető víziközmű eszközöket térítésmentesen átadja a Magyar Állam tulajdonába**, aki ezáltal – a Vksztv. 5/H. § (5) bekezdése alapján – az ingyenes átruházással érintett víziközmű rendszeren az ellátásért felelőssé válik. Ez a folyamat az **integráció**, mely a Magyar Állam képviseletében eljáró **Nemzeti Vízművek Zrt. útján valósul meg.**

Az állami átadásra az alábi jogszabályhelyek alapján nyílik lehetőség:

A helyi önkormányzat tulajdonában álló **víziközmű** a nemzeti vagyonról szóló 2011. évi CXCVI. törvény (Nvt.) 5. § (5) bekezdés a) pontja alapján a helyi önkormányzat **korlátozottan forgalomképes törzsvagyonát** képezi.

E korlátozottan forgalomképes törzsvagyon-elem és annak részei ugyanakkor **az állam javára átruházhatók**: ennek lehetőségét teremti meg ugyanis általános jellegű szabályozással az Nvt. 14. § (1) bekezdése, speciális jellegű szabályozással pedig a víziközmű szolgáltatásról szóló törvény (Vksztv.) 5/H. § (2) bekezdése:

*„Nvt. 14. § (1) Amennyiben törvény a helyi önkormányzat feladatát más helyi önkormányzat feladataként vagy állami feladatként, illetve állami feladatot helyi önkormányzat feladataként állapít meg, a feladat ellátását közvetlenül szolgáló és ahhoz szükséges helyi önkormányzati, illetve állami vagyonnak a feladatot átvevő részére történő tulajdonba adása nyilvántartási értéken való átvezetéssel, ingyenesen történik. Ez a rendelkezés arra az esetre is vonatkozik, ha az állam vagy az önkormányzat a közfeladat részét képező feladatot ad át, és ennek a feladatnak az ellátását közvetlenül szolgáló és ahhoz szükséges vagyonelem tulajdonjoga kerül ingyenesen átruházásra.”*

*„Vksztv.5/H. (2) Az ellátásért felelős önkormányzat a víziközmű-vagyon, illetve a tulajdonában álló víziközmű működtető eszköz tulajdonjogát térítésmentesen, nyilvántartási értéken történő átvezetéssel is átruházhatja az államra, ha a víziközmű-rendszeren kizárólagos vagy az állammal közös tulajdonnal rendelkezik.”*

Fenti lehetőségeket mérlegelve a Képviselő-testület *173/2022. (VI.16.) Kt. számú* határozatával **felhatalmazta a polgármestert**, hogy egyeztetéseket kezdeményezzen arra vonatkozóan, hogy **fennállnak-e az önkormányzati tulajdonú víziközmű vagyon és ahhoz tartozó feladatellátási kötelezettség Magyar Állam terhére történő átruházásának követelményei,** illetve az **milyen feltételekkel valósulhat meg.**

Az egyeztetések eredményeként a Képviselő-testület *227/2022. (VIII.30.) Kt. számú* határozatában **döntött arról**, hogy **szándékában áll** az őt terhelő **víziközmű-szolgáltatás** biztosítása vonatkozásában fennálló ellátási kötelezettségének és a tulajdonában álló víziközmű vagyonnak a **Magyar Államra történő önkéntes átruházására irányuló Integrációs Programban részt venni. Szorgalmatos** Község Önkormányzata ugyanerről a **83/2022. (VIII.29.) Kt. számú** határozatával **döntött.** A két önkormányzat **egybehangzó szándéknyilatkozata** 2022. szeptember 1. napján **megküldésre** került a **Nemzeti Vízművek Zrt.** részére.

Az azóta eltelt időben több alkalommal kértünk tájékoztatást az integrációs folyamat kezdetéről. A Technológiai és Ipari Minisztérium **jóváhagyására** vártunk, mivel a **tranzakciós szerződés önkormányzatunk általi elfogadására és aláírására csak a minisztérium jóváhagyását követően nyílik lehetőség.** Eközben **eleget tettünk jogszabályi kötelezettségünknek,** azaz megtettük azokat a **kezdeményezéseket, amelyek a bérleti-üzemeltetési jogviszony létrehozására irányultak**, azonban ezek nem vezettek eredményre.

A Képviselő-testület **192/2024. (VIII.8.) Kt. számú határozatával** arról döntött, hogy **továbbra is fenntartja arra irányuló szándékát**, hogy a víziközmű vagyon tulajdonjogát és a víziközmű szolgáltatás biztosításának kötelezettségét a **Magyar Államra átruházza.**

Döntött továbbá arról, hogy az integrációs folyamatba történő befogadásig – a víziközmű szolgáltatás folyamatosságának biztosítása érdekében **árajánlatokat kér a bérleti-üzemeltetési jogviszony létrehozására**, az alábbi szolgáltatóktól:

ÉRV. Északmagyarországi Regionális Vízművek Zrt.

NYÍRSÉGVÍZ Nyíregyháza és Térsége Víz- és Csatornamű Zrt.

Tiszamenti Regionális Vízművek Zrt.

A **megkeresett szolgáltatók** közül a NYÍRSÉGVÍZ Nyíregyháza és Térsége Víz- és Csatornamű Zrt., valamint a Tiszamenti Regionális Vízművek Zrt. válaszában arról tájékoztatott, hogy **nincs lehetősége a feladat ellátására.**

Fentiekre tekintettel a MEKH **2023 és 2024 évre is az ÉRV Zrt-t jelölte ki** közérdekű üzemeltetőként. A kijelölés 2024. december 31. napján jár le, **jelenleg folyamatban van a hatóságnál a 2025. évre történő kijelölési eljárás.**

**II. Az állami átadás folyamata – I. határozat-tervezet**

**II.1. Az integráció előnyei:**

* Több közfeladat esetében is látható már az a tendencia, hogy előtérbe kerül az állami irányítás egyes feladatellátások vonatkozásában. Efelé mutat a víziközmű szolgáltatásról szóló törvény azon módosítása, mely lehetővé teszi az ellátásért felelő önkormányzatok számára, hogy átadja a Magyar Állam részére az ellátás felelősségét, és az ahhoz kapcsolódó vagyont, az ellátásbiztonság fokozása, a közszolgáltatással járó feladatok ellátásának optimális megszervezése, illetve az önkormányzatok és az állam közötti együttműködés lehetőségeinek bővítése érdekében.
* Víziközmű rendszerünk elavult, az eszközök folyamatos pótlása, a gazdaságos működtetés fenntartása anyagi ráfordítást igényel mind a tulajdonos önkormányzatok, mind az üzemeltető részéről. Egyre több beruházás lenne szükséges, egyre drágábban (benzin, bérek, stb.), azonban a felmerülő megnövekedett költségeket saját költségvetésből fedezni nem tudjuk.
* Tapasztalat, hogy a közérdekű kijelölés tartama alatt megkeresett víziközmű szolgáltatók gazdasági helyzete sem teszi lehetővé, hogy bérleti-üzemeltetési szerződés keretében vállalják a rendszer üzemeltetését, a szolgáltatók is nehézségekkel szembesülnek.
* Amennyiben nem az államnak, hanem víziközmű szolgáltatónak adjuk át az üzemeltetést, abban a konstrukcióban a szolgáltató csupán bérleti díj ellenében, annak mértékéig fejleszt. Ezen felüli fejlesztéshez az önkormányzat forrással nem rendelkezik, továbbá fenntartóként a rendszer egészének biztonságosságáról sincs információnk. Ezek miatt is alapvetően indokolt és szükségszerű az állapotfelmérés. Állami fenntartás esetén nagyobb eséllyel valósulhat meg a rendszer folyamatos korszerűsítése.
* Az **Integrációs Program legfőbb célja egyezik az önkormányzat legfőbb céljával** ebben a kérdésben, azaz, hogy az érintett térségben a **víziközmű ellátása biztonsága mindenekfelett biztosított legyen**, az ivóvíz – és szennyvíz szolgáltatás a fogyasztók részéről fennakadásmentesen igénybe vehető maradjon.

Az **integráció előnye összefoglalva** az, hogy az érintett szolgáltatók és tulajdonos önkormányzataik számára az állam biztosítsa annak lehetőségét, hogy e jogalanyok a tulajdonukat képező vagyon átadása fejében, önkéntes módon egy állami integrációs folyamatban vehessenek részt. Ezen integrációs folyamat a közszolgáltatás által érintett valamennyi szereplő számára előnyös, mivel:

* az abban részt venni kívánó szolgáltatók segítségben részesülhetnek, illetve a tulajdonos önkormányzatok számukra pénzügyi teherrel járó kötelezettségtől (ellátási felelősség) mentesülhetnek, melynek fejében önként vállalják az integrációval járó kötelmek teljesítését;
* a víziközmű-fejlesztésre fel nem használt források átvételével, illetve a jövőbeni fejlesztésekre, felújításokra vonatkozó források Nemzeti Vízművek Zrt. stratégiai irányítása melletti allokálásával az üzembiztonság tovább növelhető,
* az állampolgárok az integrációs lehetőség következményeként nagyobb biztonsággal jutnak a közszolgáltatáshoz, a szolgáltatás színvonala egységesebbé válik.

**II.2. A vagyonátadási megállapodás**

Fenti előzményeket követően 2024. november 7-én az a tájékoztatás, miszerint a **Nemzeti Vízművek Zrt**. az ÉRV Zrt-vel együttműködve **megkezdte a vagyonátadás jogi, műszaki és gazdasági igényeinek előzetes feltérképezését** az Energiaügyi Minisztérium iránymutatásainak megfelelően. Ezzel kapcsolatban **elsődleges feladatként** határozta meg, hogy **a Képviselő-testület erősítse meg szándékát** az állami átadás vonatkozásában. Amennyiben továbbra is elkötelezett az önkormányzat az átadás mellett, úgy **a Nemzeti Vízművek Zrt. felhatalmazással bír a folyamat lebonyolítására**.

Megküldésre került a **vagyonátadási megállapodás tervezete**, a szükséges mellékletekkel, melynek **áttanulmányozását követően megküldtük észrevételeinket** a Zrt. felé. A javasolt változtatásokat, pontosításokat – egeztetést követően - a megállapodáson átvezettük, a véglegesített tervezet a határozat mellékletét képezi.

**A megállapodás főbb elemei:**

* Rögzítésre kerül, hogya szerződés hatálybalépésének napjával az önkormányzat **ingyenesen átruházza** a Magyar Állam képviseletében eljáró Nemzeti Vízművek Zrt-re (átvevő) Tiszavasvári és Szorgalmatos ellátását szolgáló **víziközművek és a működtető eszközök tulajdonjogát**.
* Az átadásra kerülő víziközmű vagyon **magában foglalja** a **víziközmű rendszert (ívóvíz és szennyvíz**), az azt **működtető víziközmű vagyont**, **Tiszavasvári-Józsefháza településrész ellátási kötelezettségét, valamint a nem közművel összegyűjtött szennyvízre vonatkozó ellátási kötelezettséget.**
* A vagyonátadására tekintettel a Vksztv. 5/H.§ (5) bekezdése alapján, az **ingyenes átruházással érintett víziközmű-rendszeren a Magyar Állam válik az ellátásért felelőssé**.
* A megállapodás **hatályba lépésének napja** (fordulónap) mindkét fél általi aláírás napja. Ezt követő **30 napon belül kell átadnunk** a fordulón napra vonatkozó **vagyonelem listát**, az **önkormányzat könyveiben nyilvántartott könyv szerinti értékkel**. Ez a kimutatás a megállapodás 2. sz. mellékletét képezi. Szintén 30 napon belül kerül átadásra a megállapodás 13 függeléke.
* Az átvevő **tulajdonjogot** – az ingatlanok és járművek kivételével – a szerződés **hatálybalépésének napján szerez**. Az ingatlanok és járművek tulajdonjogát átvevő a külön megállapodás alapján történő tulajdonszerzés dátumával szerzi meg.
* Az átadásra a Vksztv. 5/H.§ (1)-(3) bekezdéseiben foglaltakra tekintettel **térítésmentesen, nyilvántartási értéken való átvezetéssel** kerül sor. A vagyon átruházása az általános forgalmi adó szempontjából **közcélú adománynak minősül**, ezáltal **nem von maga után adó fizetési kötelezettséget.**
* A szerződésben vállalt **kötelezettségek teljesítése körében felmerült költségeket** a **felek maguk viselik**, az **ingatlanok és járművek tulajdonjoga bejegyzésével** kapcsolatos költségek az **átvevőt terhelik**.
* A feleket az egyeztetések, tárgyalások során megismert adatok tekintetében – **véghatáridő nélkül** - **titoktartási kötelezettség terheli**, kivéve a közérdekből nyilvános adatokat.
* A megállapodás **hatályba lépésének napjától az átvevőt illetik a víziközművekkel kapcsolatosan a tulajdonos jogai, illetve terhelik kötelezettségei**. Az átvevő ettől kezdve **jogosult** a víziközmű **hasznainak szedésére, köteles viselni az azzal járó terhet és kárveszélyt**.
* A **birtokátruházás napja a szerződés hatályba lépésének napja**.
* **Együttműködési kötelezettség terheli a feleket** a szerződés teljesítésével kapcsolatban.
* A szerződés **módosítása csak írásban, és a felek közös megállapodásával** lehetséges.
* A szerződés teljesítésének lehetetlenülése esetén a szerződés megszűnik.
* Amennyiben a szerződés II. és III. fejezetében foglalt **feltételek teljesülésének hiánya vagy érvénytelensége, hatálytalansága, végrehajthatatlansága az egész szerződés érvénytelenségét** eredményezi. (részleges érvénytelenség)
* Bármelyik fél **súlyos szerződésszegése** esetén a felek kikötik, hogy **el kívánnak térni a Ptk-tól**, és a jogosult fél a **teljes kárának megtérítését követelheti** a kötelezettől.

**II.3. Tiszavasvári-Józsefháza**

Az egyezetési folyamat egyik **fontos pontja** volt a közigazgatásilag Tiszavasvárihoz tartozó **Józsefháza településrész ivóvíz ellátása**. Jelenleg a településrészen fúrott kút biztosítja az ivóvizet. A Vksztv. 5/H.§ rendelkezik a víziközmű vagyon állami tulajdonba adásának lehetőségéről, az 5/F. § (4a) bekezdése szerint a települési önkormányzat a tulajdonában álló víziközmű-vagyon 5/H. § (2) és (3) bekezdése szerinti átruházása esetén mentesül a (4) bekezdésben meghatározott ellátási felelősség alól, mely **a közigazgatási területén lévő felhasználási helyekre és az azokat közvetlenül ellátó víziközműre nézve áll fenn**.

A hivatkozott jogszabályhelyek értelmében **az ellátási felelősség a vagyonátadásra tekintettel kerülhet átvállalásra az állam által,** tehát **olyan víziközmű tekintetében mely még nem áll fent, nem értelmezhető,** így jelen átadás keretében a szerződésben nem rögzíthető.

A jelenlegi vagyonátadást követően van lehetőség arra, hogy az önkormányzat **pályázati forrásból megvalósítsa** Józsefháza városrészben az ivóvízhálózatot, (pl. leszakadó szegregált településrészek rehabilitációja keretén belül) és azt követően ez a rendszer is az ÉRV üzemeltetésébe kerülhet.

Álláspontom szerint **ellátásért felelősként** a víziközmű vagyonnal nem érintett településrészként **Tiszavasvári-Józsefháza településrész ivóvízellátása** is **állami ellátási kötelezettség** alá esik az átadást követően. Erre tekintettel **javaslom**, hogy **kérje a testület e településrész ellátási kötelezettségének átvételét is.**

**II.4. Vízminőség javítása érdekében benyújtandó pályázat – II. határozat-tervezet**

A Képviselő-testület a „Pályázat benyújtása a „Vízminőség javítása Magyarországon” című pályázatra” című 179/2024.(VIII.8.) Kt. számú határozatában döntött arról, hogy pályázatot nyújt be a Svájci-Magyar Együttműködési program II. időszak keretén belül.

Ennek kapcsán **előzetes egyeztetést folytattam** a Nemzeti Vízművek Zrt-vel és az ÉRV Zrt-vel az alábbi kérdésben:

Az előkészítés alatt lévő pályázat benyújtását **eredetileg az önkormányzat vállalta (határidő: 2024. december 2.).** A tervezés már megvalósult, annak költségét az önkormányzatunk viselte. **Tekintettel az állami átadási folyamatára, az ÉRV Zrt. megkereséssel élt felénk, hogy ő kívánja benyújtani az előkészítés alatt lévő pályázatot**. Azonban **helyes-e, ha az önkormányzat elfogadja ezt a javaslatot, és nem nyújtja be a pályázatot, figyelemmel arra, hogy az ÉRV Zrt. jelenleg közérdekű üzemeltetőként kijelölt szolgáltató december 31-ig.**

**Kérdésemre a Nemzeti Vízművek Zrt. illetékese azt a választ adta, hogy a vagyonátadási megállapodás elfogadását követően rövid időn belül – várhatóan a november 25-i héten - sor kerül annak aláírására, és a hatályos szerződés alapján ezzel egyidejűleg sor kerül az ÉRV Zrt. vagyonkezelői jogának létesítésére az átadott vagyon vonatkozásában. Ezt követően nincs akadálya annak, hogy az ÉRV Zrt. benyújtsa a pályázatot a megadott határidőn belül. Mindezeket a Nemzeti Vízművek Zrt. és az ÉRV Zrt. írásbeli nyilatkozatában közölte.**

**Javaslom, hogy a Képviselő-testület a pályázat benyújtásáról azzal a feltétellel mondjon le, hogy a szolgáltató azon műszaki tartalmat valósítja meg a beruházás során, amit az önkormányzat műszaki tartalomként megjelölt** a 179/2024.(VIII.8.) Kt. számú határozatában. További feltétel, hogy az ÉRV Zrt. a pályázati határidőig jogosulttá válik annak benyújtására, azaz vagyonkezelői jogot szerez. **Amennyiben nem, úgy javaslom, hogy az önkormányzat tartsa fenn eredeti szándékát, és tegyen meg mindent a pályázat benyújtására vonatkozóan.** Ebben az esetben pedig kérjeaz ÉRV. Zrt. segítségét az addig elkészült pályázati dokumentáció kapcsán. A **tervdokumentációk** 2024. november 22. napján véglegesen **elkészülnek,** mely terveket az önkormányzat szerződés szerint kifizet a tervező részére, majd **ezek ÉRV Zrt. részére történő átadására további egyeztetést követően kerül sor**, a Képviselő-testület tájékoztatásával.

A pályázat lebonyolítása érdekében **Tiszavasvári** Város és **Szorgalmatos** Község Önkormányzatának a pályázat szerinti **partnerségi megállapodást kell kötnie** az **ÉRV Zrt-**vel, mely partnerségi megállapodás is szükséges aláírnia, tekintettel arra, hogy a vízmű, Szorgalmatos települést is ellátja ivóvízzel.

**II.5. Alternatív megoldási javaslat – III. határozat-tervezet**

A vízzel kapcsolatos lakossági jelzések és felmerülő problémák miatt hivatalba lépésemkor már előrehaladott tárgyalásokat folytattam az Alkaloida Vegyészeti Gyárral annak érdekében, hogy szükség esetén a gyárban rendelkezésre álló ivóvíz rendszeren keresztül biztosítható-e a város vízellátása. Tekintettel az állami átadás folyamatára most ebben a kérdésben az önkormányzatnak nem lesz jogalapja dönteni, azonban javaslom, hogy a Képviselő-testület tájékoztassa az ellátásért felelős képviseletében eljáró Nemzeti vízművek Zrt-t erről, tekintettel arra is, hogy a megvalósítandó pályázat eredménye várhatóan csak évek múlva realizálódik.

**III. Összegzés:**

**Az integrációs folyamat végbemeneteléhez a határozat-tervezetben foglalt döntés meghozatala és a mellékletét képező megállapodás-tervezet elfogadása szükséges.**

A teljes víziközmű vagyon – a Szorgalmatos területén lévő is - csak Tiszavasvári Város könyveiben van nyilvántartva, **a tulajdonjog nem közös, mert a két település szétválásakor a vagyon nem került megosztásra**. **Tiszavasvári önkormányzata kizárólagos tulajdonosa** a víziközmű hálózatnak és eszközöknek, de mivel az átadásra kerülő víziközmű rendszer Tiszavasvári és Szorgalmatos településeket együttesen látja el, **Szorgalmatosnak is szükséges egyidejűleg az átadási szándékot megerősíteni, a megállapodást elfogadni**.

Tisztelt Képviselő-testület!

Az előbbiek ismeretében **javaslom,** hogy a Képviselő-testület hozza meg döntését a **víziközmű rendszer és a működtető eszközök tulajdonjogának ingyenes átruházásáról a Magyar Állam javára**. Az előző Képviselő-testület már több alkalommal tárgyalt erről a témakörről, és az előterjesztésben **részletesen kifejtett okok miatt** a megkezdett úton továbbhaladva reményeink szerint esélyünk lesz olyan mértékű fejlesztés, beruházás megvalósulására, amellyel elavult rendszerünk érezhető javuláson megy keresztül. A rendszerünket 3. éve közérdekű kijelölés alapján üzemelteti a hatóság által kijelölt szolgáltató, mivel a **stabilabb - bérleti üzemeltetési szerződés keretében működő- jogviszony létrehozására nem voltak meg a feltételek**, illetve nem volt olyan cég, aki ezt a konstrukciót vállalta volna. Az **állami fenntartás biztos hátteret nyújt az üzemeltetéshez**, így hosszú távú, stabil konstrukcióban a szolgáltató és az ellátásért felelős állam által is nőhet a **fejlesztésre fordított összeg, jobban kihasználhatók – megfelelő saját tőke mellett – a pályázati lehetőségek.**

Fentiek alapján kérem a Képviselő-testületet, hogy szíveskedjen az előterjesztést megtárgyalni és a határozat-tervezeteket elfogadni.

Tiszavasvári, 2024. november 15.

**Balázsi Csilla**

**polgármester**

**I. HATározat-tervezet**

**Tiszavasvári Város Önkormányzata**

**Képviselő-testülete**

**…./2024. (XI.21.) Kt. számú**

**határozata**

**A víziközmű vagyon Magyar Állam részére történő átadásáról**

Tiszavasvári Város Önkormányzata Képviselő-testülete a víziközmű-szolgáltatásról szóló 2011. évi CCIX. törvény 5/H. § (2)-(3) bekezdései alapján „A *víziközmű vagyon Magyar Állam részére történő átadásáról”* az alábbi döntést hozza:

#### **1.1 Megerősíti** Tiszavasvári Város Önkormányzata Képviselő-testülete 227/2022. (VIII.30.) Kt. számú határozatában, valamint 192/2024. (VIII.8.) Kt. számú határozat 1. pontjában is kinyilvánított **azon szándékát, miszerint az őt terhelő víziközmű-szolgáltatás biztosítása vonatkozásában fennálló ellátási kötelezettségét átruházza a Magyar Államra.**

1.2 Átruházási szándéka mellett **kinyilatkozza, hogy álláspontja szerint ellátásért felelősként, Józsefháza, mint víziközmű vagyonnal nem érintett településrész ivóvíz ellátási kötelezettsége is állami ellátási kötelezettség alá esik**. Erre tekintettel is **kéri a településrész ellátási kötelezettségének átvételét.**

**Határidő**: azonnal **Felelős:** Balázsi Csilla polgármester

#### **2.1 Kinyilvánítja,** hogy **–** figyelemmel Tiszavasvári Város Önkormányzata Képviselő-testülete 227/2022. (VIII.30.) Kt. számú határozatában, valamint 192/2024. (VIII.8.) Kt. számú határozatában kinyilvánított szándékára – a határozat 1. mellékletét képező

* a víziközmű vagyon és a víziközmű működtető eszközök **(ívóvíz és szennyvíz**), **tulajdonjogának térítésmentesen, nyilvántartási értéken történő átvezetéséről**

szóló **megállapodás-tervezetet** **megismerte**, annak **tartalmával egyetért, figyelemmel a 2.2 pontban foglaltakra**.

2.2 Ellátásért felelősként – álláspontja szerint – a víziközmű vagyonnal nem érintett településrészként **Tiszavasvári-Józsefháza településrész ivóvízellátása** is **állami ellátási kötelezettség** alá esik. Erre tekintettel **kéri a településrész ellátási kötelezettségének átvételét is.**

2.3 Ennek megfelelően **elfogadja a határozat 1. mellékletét képező megállapodást, és a határozat 2. mellékletét képező nyilatkozatot.**

2.4 Kinyilatkozza, hogy nem rendelkezik vagyonértékeléssel a tulajdonában álló víziközműre vonatkozóan.

3. **Felhatalmazza a polgármestert**, hogy a jelen határozat 1. pontjában megjelölt cél megvalósítása érdekében a víziközmű vagyon, és az azt működtető vagyon Magyar Állam részére történő átadására vonatkozó,

* jelen határozat **2. pontjában** megjelölt **és a határozat 1. mellékletét képező megállapodást aláírja és az átruházáshoz szükséges jognyilatkozatokat megtegye;**
* **jelen határozat 2. mellékletét képező nyilatkozatot aláírja.**

**Határidő**: azonnal, illetve folyamatosan **Felelős:** Balázsi Csilla polgármester

…/2024. (XI.21.) Kt. számú határozat 1. melléklete

**MEGÁLLAPODÁS**

amely létrejött egyrészről

**Tiszavasvári Város Önkormányzat** (székhely: 4440 Tiszavasvári, Városháza tér 4. PIR azonosító: 732462, adószám: 15732468-2-15 statisztikai számjel: 15732468-8411-321-15 ÁHTI azonosító: 742058 képv.: Balázsi Csilla polgármester), mint átruházó (a továbbiakban együttesen: Átruházó vagy Átadó);

másrészről

**a Magyar Állam** képviseletében eljáró **Nemzeti Vízművek Zrt.** (székhely:1117 Budapest, Október huszonharmadika utca 18.; cégjegyzékszám: 01-10-141112; adószám: 28950334-2-43; statisztikai számjel: 28950334-7022-114-01, képv.: Haranghy Csaba Ferenc vezérigazgató), mint átvevő (a továbbiakban: NV Zrt. vagy Átvevő)

továbbiakban Felek között, az alulírott napon, az alábbi feltételek szerint.

1. **Preambulum – előzmények**

1.1. A víziközmű-szolgáltatásról szóló 2011. évi CCIX. törvény (a továbbiakban. Vksztv.) 5/H.§ (2)-(3) bekezdése szerint az ellátásért felelős önkormányzat a víziközmű-vagyon, illetve a tulajdonában álló víziközmű működtető eszköz (a továbbiakban: a továbbiakban úgyis, mint vagyonelemek) tulajdonjogát térítésmentesen, nyilvántartási értéken történő átvezetéssel is átruházhatja az államra, ha a víziközmű-rendszeren kizárólagos vagy az állammal közös tulajdonnal rendelkezik. Ha víziközmű-rendszeren több ellátásért felelős önkormányzat is tulajdonnal rendelkezik, az ellátásért felelős önkormányzatok egyszerű többségi döntéssel a víziközmű-rendszeren fennálló tulajdoni részesedésüket, illetve a tulajdonukban álló víziközmű működtető eszköz tulajdonjogát térítésmentesen, nyilvántartási értéken történő átvezetéssel is átruházhatják az államra, ahol a szavazati arány az ellátásért felelősök víziközmű-rendszeren fennálló tulajdoni érdekeltsége nettó könyv szerinti értékének megfelelően alakul. A Vksztv. 5/H.§ (9) bekezdése szerint továbbá a települési önkormányzat – a víziközmű-vagyon (2) vagy (3) bekezdés szerinti átruházásához kapcsolódóan – térítésmentesen átruházhatja az államra, mint új ellátásért felelősre az átadással érintett víziközmű-rendszer üzemeltetését szerződéses jogviszony alapján ellátó víziközmű-szolgáltatóban fennálló társasági részesedését. A térítésmentes tulajdon-átruházás az általános forgalmi adó szempontjából közcélú adománynak minősül. Az ellátásért való felelősség átszállására, valamint a Vksztv. 18.§-ában foglaltakra tekintettel, a Vksztv. 5/H. § (4) és (4a) bekezdései alapján a víziközmű-fejlesztésre fel nem használt források tulajdonjoga a korábbi ellátásért felelős Átadótól nyilvántartási értéken történő átvezetéssel, térítésmentesen az Átvevőre száll, azzal, hogy az állam által átvett fejlesztési forrás összege az érintett víziközmű-vagyon tekintetében a Hivatal által a gördülő fejlesztési tervben jóváhagyott víziközmű-fejlesztési feladatok finanszírozására használható fel.

1.2. A fenti 1.1. pont értelmében, amennyiben a települési önkormányzat által Vksztv. 5/H.§ (1)-(3) bekezdésében meghatározott vagyonátadására tekintettel a Vksztv. 5/H.§ (5) bekezdése alapján, az ingyenes átruházással érintett víziközmű-rendszeren a Magyar Állam válik az ellátásért felelőssé, erre tekintettel a települési önkormányzat által ingyenesen átruházásra kerül a Magyar Államra a Vksztv. 5/H. § (2), illetve (3), valamint (9) bekezdése szerint a tulajdonát képező víziközmű-vagyon, víziközmű működtető eszköz, valamint az átadással érintett víziközmű-rendszer üzemeltetését szerződéses jogviszony alapján ellátó víziközmű-szolgáltatóban fennálló társasági részesedés.

1.3. A Felek a fenti 1.1.-1.2. pontokban foglaltakkal összhangban megállapítják, hogy az Átadó, mint települési önkormányzat előzetesen akként nyilatkozott az állam képviseletében eljáró NV Zrt. részére, hogy a IV/9. megnevezésű közműves ivóvízellátás (MEKH azonosító kód: 11-07597-1-002-00-02) és az SZV/9. megnevezésű szennyvízelvezetés és -tisztítás víziközmű-rendszer (MEKH azonosító kód: 21-07597-1-002-00-00) vonatkozásában a tulajdonában álló víziközmű-vagyon, illetve a tulajdonában álló víziközmű-működtető eszközök tulajdonjogát térítésmentesen át kívánja ruházni az ellátásért felelősi feladatok átadásával együtt a Magyar Állam javára. Erre tekintettel a Felek az alábbi szerződést kötik.

1.4. Az átvétel során az Átvevő számára a Vksztv. 6. § (1) bekezdése alapján a víziközművek tulajdonjogának megszerzése a Magyar Állam nevében eljárva megengedett, ezért a Nemzeti Vízművek Zrt. a Vksztv. 6.§ (3) bekezdése alapján jár el.

1.5 A Felek rögzítik, hogy a Magyar Energetikai és Közmű-szabályozási Hivatal kijelölése alapján Tiszavasvári és Szorgalmatos települések közműves ivóvízellátás és közműves szennyvízelvezetés és -tisztítás, mint víziközmű szolgáltatást az ÉRV. Északmagyarországi Regionális Vízművek Zrt. (székhelye: 3700 Kazincbarcika, Tardonai út 1.) szolgáltatót közérdekű üzemeltetői jogviszonyban látja el 2024. december 31. napjáig.

1.6 Tiszavasvári Város Önkormányzata …/2024. (XI.21.) Kt. számú határozattal elfogadta jelen megállapodást.

1.7 A Felek rögzítik, hogy a 2.1.1 pontban meghatározott víziközmű rendszer Tiszavasvári és Szorgalmatos települések közös rendszere, azzal, hogy azok Tiszavasvári Város Önkormányzata kizárólagos tulajdonában állnak. Szorgalmatos Község Önkormányzata …/2024. (…) Kt. számú határozatával tudomásul vette, illetve hozzájárul a 2.2 pont szerinti térítésmentes tulajdonátruházáshoz.

**II.** **Víziközművek és víziközmű működtető eszközök átruházása, valamint az ellátásért való felelősség**

**2.1. Az átruházással érintett vagyonelemek**

2.1.1. A Felek rögzítik, hogy az ott megjelölt tulajdoni hányadban és könyv szerinti értéken az Átruházó tulajdonát képezik a IV/9. megnevezésű közműves ivóvízellátás (MEKH azonosító kód: 11-07597-1-002-00-02) és az SZV/9. megnevezésű szennyvízelvezetés és –tisztítás víziközmű-rendszer (MEKH azonosító kód: 21-07597-1-002-00-00) részeként a jelen megállapodás 2. sz. melléklete szerint legkésőbb 30 napon belül átadásra kerülő vagyonelemek listájában felsorolt, a Vksztv. 2.§ 20. pontjának megfelelő víziközművek (a továbbiakban: víziközművek), valamint az Átruházó tulajdonában álló, a víziközművet működtető eszközök - ideértve az Átruházó tulajdonát képező, a Vksztv. 2.§ 17. pontjának megfelelő rendszerfüggetlen víziközmű elemeket is. A Felek rögzítik, hogy amennyiben a jelen szerződés keretében átruházandó víziközművek, vagy működtető eszközök jogi jellege kapcsán kétség merülne fel, úgy az érintett vagyontárgyat, vagy jogot úgy kell tekinteni, hogy az víziközmű, illetve működtető eszköz.

Az államháztartásról szóló 2011. CXCV. törvény vonatkozó rendelkezése alapján az állami nyilvántartásba vétel fordulónaphoz kötött, a fordulónap a jelen szerződés értelmében a hatálybalépést megelőző nap. A felek rögzítik, hogy az Átadó vállalja, hogy a fordulónaptól számított 30 napon belül a fordulónapra vonatkozó vagyonelemlistát és a vagyonelemek Átadó könyveiben nyilvántartott könyv szerinti értékkel aktualizált kimutatását az Átvevő részére átadja.

2.1.2. A Felek rögzítik, hogy amennyiben a jelen szerződésben meghatározott átruházást követően derülne ki, hogy valamely víziközműnek, vagy működtető eszköznek minősülő vagyontárgy a jelen szerződés keretében nem került átruházásra, úgy a Felek az érintett vagyontárgy ingyenes átadásáról bármikor megállapodhatnak a jelen szerződésre utalással.

2.1.3. A Felek rögzítik, hogy amennyiben a jelen szerződés aláírásának időpontjában olyan beruházás van folyamatban, melynek keretében bármely személy víziközművet hoz létre (továbbiakban úgy is, mint beruházó) úgy a próbaüzem befejezését követően a jelen szerződés hatályba lépése után, az így létrehozott víziközmű vagyon az Átvevő tulajdonába és ellátási felelősségébe kerül. Az Átruházó, illetve a szolgáltató köteles erről a beruházót tájékoztatni, illetve ha a beruházóval erre vonatkozóan a jelen szerződés megkötésekor ilyen megállapodása áll fenn a beruházóval, úgy köteles a szerződésből fakadó jogait az Átvevőre átruházni, és ezt a beruházónak bejelenteni. A Felek rögzítik, hogy a jelen rendelkezés kiterjed mindarra a víziközmű vagyonra, amelyet vízgazdálkodásról szóló 1995. évi LVII. törvény IX. fejezete szerint hoztak létre, de azt a jelen szerződés aláírásakor még nem adták át az Átadó tulajdonába.

**2.2. Tulajdonátruházás**

2.2.1. A jelen szerződés hatálybalépésének napjával Átruházó az Átvevőre ingyenesen átruházza, Átvevő pedig átveszi, és megszerzi a jelen szerződés 2.1. pontjában részletesen körülírt víziközművek és a működtető eszközök tulajdonjogát.

**2.3. Tehermentesség és tehermentesítés**

2.3.1. Átadó kijelenti, hogy az átadott víziközművek és működtető eszközök per-, teher- és igénymentesek, illetve harmadik személynek nincs olyan joga, mely az Átvevő tulajdonszerzését, tulajdonosi joggyakorlását korlátozná, vagy akadályozná.

2.3.2. A Felek rögzítik, hogy az átadás szempontjából a tulajdonszerzést gátló, vagy korlátozó tehernek tekintik az átruházott víziközműveken vagy működtető eszközökön fennálló olyan jogot, amely a tulajdon átruházást nem akadályozza, de a dolgot terheli, vagy azzal kapcsolatban kötelezettséget keletkeztet. A Felek rögzítik, hogy a harmadik személy javára fennálló jog vagy kötelezettség ténye független attól, hogy a jog vagy kötelezettség bármilyen közhiteles nyilvántartásba bejegyzésre került volna.

2.3.3. Felek vállalják, hogy amennyiben a víziközművek vagy a működtető eszközök bármelyike tulajdonjogának átruházásához valamely további nyilatkozat megtétele szükséges, azt egymás felhívására haladéktalanul megteszik.

**2.4. Eljárás közös tulajdon esetén**

A Felek rögzítik, hogy amennyiben a jelen szerződés tárgyát képező víziközmű vagy víziközmű működtető eszköz több Átruházó közös tulajdonában áll a Vksztv. 5/H.§ (3) és (3a) bekezdései szerint kell eljárni.

**2.5. Közös rendelkezések**

2.5.1. Felek rögzítik, hogy az Átadó – az ingatlanok és járművek kivételével – a vagyonelemeket a számviteli nyilvántartásaiból a szerződés hatálybalépésének napjával vezeti ki, az Átvevő pedig a számviteli nyilvántartásaiba a szerződés hatálybalépésének napjával vezeti be. Felek megállapodnak abban, hogy az ingatlanok és járművek számviteli nyilvántartásból történő kivezetése és bevezetése a tényleges tulajdonszerzés dátumával történik meg.

2.5.2. Szerződő Felek megállapodnak abban, hogy az Átvevő a részére átadásra kerülő vagyonelemek tulajdonjogát a szerződés hatályba lépésének napján szerzi meg. Felek megállapodnak abban, hogy az ingatlanok és a járművek tulajdonjogát Átvevő ezen vagyonelemek tulajdonba adásáról szóló külön megállapodás alapján történő tulajdonszerzés dátumával szerzi meg.

2.5.3. Felek rögzítik, hogy a víziközművek és a működtető eszközök tulajdonjogának az Átvevőre történő átszállásával a szerződés hatályba lépésének napján a Vszktv. 5/H.§ (6) bekezdése alapján az Átadó helyett az Átvevő válik ellátásért felelőssé, Átvevő kijelenti, hogy az ellátásért felelős jogait és kötelezettségeit ismeri, azok gyakorlását vállalja. A Felek rögzítik, hogy mindazon jogok és kötelezettségek, amelyek a Vksztv. 5/F.§-a alapján az Átadót illették és terhelték, beleértve a víziközművek fejlesztésének kötelezettségét is, a jelen szerződésben meghatározott vagyon átszállásával a Magyar Államot terheli és jogosítja.

2.5.4. Az Átadó, mint korábbi ellátásért felelős a víziközmű-vagyon tulajdonjogának átszállását követően haladéktalanul átadja az Átvevő – mint új ellátásért felelős – részére a Vksztv. 61.§ (1) bekezdése szerinti adatokat, valamint minden egyéb olyan adatot, amely a 2.1.1. pontban foglalt vagyonelemekhez kapcsolódóan az ellátásért felelős kötelezettségeinek teljesítéséhez szükséges, illetve amennyiben ezek az adatok a szolgáltató birtokában vannak, úgy köteles szavazati jogát a szolgáltató legfőbb szervének ülésén úgy gyakorolni, hogy azokat a szolgáltató átadja.

1. **Járulékos kérdésekkel kapcsolatos rendelkezések**

3. Az ellátásért való felelősség átszállására, valamint a Vksztv. 18.§-ában foglaltakra tekintettel, a Vksztv. 5/H.§ (4) bekezdése alapján a Felek rögzítik, hogy a víziközmű-fejlesztésre fel nem használt források tulajdonjoga a korábbi ellátásért felelős Átadótól nyilvántartási értéken történő átvezetéssel, térítésmentesen az Átvevőre száll. Az Átadó a jelen szerződés aláírásával vállalja, hogy az üzemeltetési jogviszonyból eredően a jogviszony megszűnésekor a III. részben megjelölt víziközmű-szolgáltató társasággal elszámol és az elszámolásból eredően keletkezett, de víziközmű-fejlesztésre fel nem használt víziközmű-fejlesztési forrás összegét az Átvevő által megjelölt erre a célra elkülönített bankszámlára átutalja.

A felek rögzítik, hogy 2024.01.01. napján hatályba lépett a Vksztv. módosító rendelkezéseinek értelmében 5/H.§ (4)-(4a) az önkormányzati tulajdonban álló víziközmű-vagyon (2), (3) vagy (3a) bekezdés szerinti átruházásához kapcsolódóan a 18. § szerinti víziközmű-fejlesztésre fel nem használt források tulajdonjoga a korábbi ellátásért felelőstől nyilvántartási értéken történő átvezetéssel, térítésmentesen az államra száll. Az állam által átvett fejlesztési forrás összege az érintett víziközmű-vagyon tekintetében a Hivatal által a gördülő fejlesztési tervben jóváhagyott víziközmű-fejlesztési feladatok finanszírozására használható fel.

4. Az Átadó kijelenti és szavatol azért, hogy a víziközmű-fejlesztésre fel nem használt források nyilvántartási értéke a jelen megállapodás 2. sz. melléklete szerint legkésőbb 30 napon belül átadásra kerülő, a víziközmű fejlesztésre fel nem használt források kimutatását tartalmazó nyilatkozatban szereplő összeggel azonos.

A jelen szerződéssel érintett víziközmű-rendszer(ek) állagmegóvásával, fejlesztésével összefüggésben keletkezett önkormányzati tartozások – melyekre az önkormányzat által elkülönítetten kezelt fejlesztési forrás nem nyújt fedezetet – kapcsán a felek rögzítik, hogy 2024.01.01. napján hatályba lépett Vksztv. 5/H.§ (10) bekezdése szerint amennyiben a víziközmű-szolgáltatóban fennálló társasági részesedés az államra átruházásra kerül, a települési önkormányzat az átruházással egyidejűleg a víziközmű-működtetés körébe tartozó tevékenysége során keletkezett, víziközmű-szolgáltató felé fennálló kötelezettségeinek teljesítése alól mentesül.

5. Felek rögzítik, hogy a pályázati támogatásból megvalósult, fenntartási szakaszban lévő víziközmű beruházásokra vonatkozó támogatási szerződések módosítását legkésőbb jelen szerződés hatályba lépése napjától számított 30 napon belül kezdeményezik, akként, hogy a Támogatási szerződésben az Átadó helyébe az Átvevő lép. Felek rögzítik, hogy a pályázati támogatásból megvalósuló, előkészítési vagy megvalósítási szakaszban lévő víziközmű beruházások esetén a támogatási szerződésekbe az Átadó helyébe az Átvevő a fenntartási szakaszban lép azzal, hogy Átadó és Átvevő a fenntartási szakasz megkezdését követő 30 napon belül közösen járnak el támogató felé. Felek az ehhez szükséges jognyilatkozatokat kellő időben megteszik, a szükséges jóváhagyásokat beszerzik. Átvevő nyilatkozik, miszerint semmilyen akadálya nincs annak, hogy a támogatási szerződésekbe belépjen Átadó helyébe.

Átadó kötelezettséget vállal arra, hogy azon, jelen szerződéssel átadásra kerülő vagyonelemek létrehozására vonatkozó szerződések esetében, amelyekben Átadó megrendelő volt, a megrendelői pozícióból eredő jogait, kötelezettségeit, különösen, de nem kizárólagosan a garanciális, szavatossági igényeit Átvevővel együttműködve érvényesíti.

Felek megállapodnak, amennyiben Átadó tulajdonát képezi olyan vagyonelem, mely fenntartási időszakban lévő víziközmű beruházás keretében pályázati támogatásból kerültek megvalósításra, és a támogató nem járul hozzá ahhoz, hogy a vonatkozó támogatási szerződésben Átadó helyébe Átvevő lépjen, ezen vagyonelemek átadására nem kerül sor, azonban ezek üzemeltetéséről – Felek által később kötendő megállapodás szerint – a szolgáltató útján az Átvevő gondoskodik.

Felek megállapodnak, hogy azon vagyonelemek esetében sem kerül sor a vagyonelemek Átvevő részére történő tulajdonba adására, melyek jelenleg megvalósítási szakaszban lévő víziközmű beruházás keretében pályázati támogatásból kerülnek megvalósításra és a támogató a megvalósítási, továbbá a fenntartási szakaszban nem járul hozzá, hogy a vonatkozó támogatási szerződésben Átvevő az Átadó helyébe lépjen, azonban ezen vagyonelemek üzemeltetéséről – Felek által később kötendő megállapodás szerint – a szolgáltató útján az Átvevő gondoskodik.

A Felek megállapodnak abban, hogy projektekhez kapcsolódóan létrehozott, jelen megállapodással tulajdonban adásra nem kerülő vagyonelemek tulajdonjoga a fenntartási időszak lezárultát követően Átvevő részére átadásra kerül.

1. **Az átadás ellentételezése**

6. A Felek rögzítik, hogy a jelen megállapodásban rögzített átruházásokra a fenti 1.4. pontban foglaltaknak megfelelően a Vksztv. 5/H.§ (1)-(3) bekezdésében foglaltakra tekintettel térítésmentesen, nyilvántartási értéken való átvezetéssel kerül sor.

7. A Felek rögzítik, hogy jelen megállapodás tárgyát képező víziközmű és a víziközmű működtető vagyon átruházása az általános forgalmi adó szempontjából közcélú adománynak minősül.

1. **Költségviselés**

8. A Felek rögzítik, hogy jelen szerződésben vállalt kötelezettségeik teljesítése körében felmerült költségeiket maguk viselik, az ingatlanok, járművek tulajdonjoga bejegyzésével kapcsolatos költségek Átvevőt terhelik.

1. **Szavatosság**

9. Felek rögzítik, hogy a jelen megállapodás és melléklete a felek által rendelkezésre bocsátott információk és a Magyar Energetikai és Közmű-szabályozási Hivatal adatszolgáltatása alapján készültek.

10. Az Átadó – az előző pontban foglaltakra is figyelemmel – a legjobb tudomása és meggyőződése szerint kijelenti és megerősíti, hogy a jelen megállapodás mellékletében felsorolt dokumentumokban hiánytalanul és megfelelő jellemzőkkel, teljeskörűen kerül feltüntetésre minden, a jelen megállapodás tárgyát képező releváns adat, információ, ami szükséges a jelen megállapodás céljának teljesítéséhez, így különösen, de nem kizárólagosan az Átruházó tulajdonát képező víziközművek és víziközmű működtető eszközök, víziközmű-fejlesztésre fel nem használt források.

11. Az Átadó kijelenti továbbá, hogy a jelen megállapodás kapcsán átadott vagy átadandóként megjelölt dokumentumok, a megállapodásban és mellékletében, továbbá az átadott vagy átadandóként megjelölt dokumentumokban szereplő adatok megbízható, teljes körű információt tartalmaznak.

12. Az Átadó szavatol azért, hogy könyveiben a jelen megállapodással átruházott vagyon helyes értékkel szerepel.

13. Amennyiben a jelen megállapodásban foglaltak teljesítése során vagy azt követően az Átruházó illetékességi területén olyan elmaradt szolgalmi jog alapítás (bejegyzés) szükségessége merül fel, ami kártalanítás alapját képezi harmadik személy javára, illetve amelyre harmadik személy kártalanítási igényt nyújt be, az Átadó vállalja az eljárás lefolytatásához esetlegesen nála rendelkezésre álló dokumentáció, valamint adatállomány átadását Átvevő részére.

**VII. Titoktartás**

14. Felek rögzítik, hogy üzleti titoknak minősítik az egymás közötti tárgyalások valamennyi részletét, ideértve a szerződés megkötését megelőzően megtett bármely nyilatkozatot.

15. A Felek kötelesek a tudomásukra jutott üzleti titkot és védett ismeretet – a jelen megállapodásban foglalt eltérésekkel – titokban tartani.

16. Nem vonatkozik titoktartási kötelezettség olyan információkra, amelyek a másik Fél igazolása alapján már az információk átadásakor köztudomásúvá váltak, tehát

1. nyilvánosságra hozták;
2. általánosan hozzáférhetővé tették őket; vagy
3. már az átadás pillanatában általánosan ismertek voltak.

17. Felek rögzítik, hogy a jelen megállapodásra a köztulajdonban álló gazdasági társaságok takarékosabb működéséről szóló2009. évi CXXII. törvény 7/I. § (2) bekezdése, valamint az információs önrendelkezési jogról és az információszabadságrólszóló2011. évi CXII. törvény (a továbbiakban: Infotv.) 27. § (3) bekezdése és 32. §-a vonatkozik. Felek rögzítik, hogy nem vonatkozik a titoktartási kötelezettség arra az információra, mely a jogszabály erejénél fogva közérdekű adatnak minősül.

18. A Felek kötelezettséget vállalnak a bizalmasan kezelendő információk biztonságos megőrzésére. A szerződés teljesülésével az írásos információkat, illetve a titoktartási kötelezettség tárgyát képező információkat, dokumentumokat teljes egészében vissza kell szolgáltatni, illetve át kell adni a másik fél részére, vagy a megegyezés alapján meg kell semmisíteni, vagy olyan módon kell megőrizni, hogy illetéktelen harmadik személy részére hozzáférhetetlen legyen.

19. A Feleket a titoktartási kötelezettség véghatáridő nélkül köti.

20. A Fél sajátjaként felel minden munkavállalója, megbízottja és az érdekében eljáró valamennyi személy titoksértéséért.

21. Az e kötelezettség megszegéséből eredő, teljes közvetett vagy közvetlen kárért a Felek korlátozás nélkül felelősséget vállalnak.

**VIII. Kapcsolódó eljárások**

22. Az Átadó és Átvevő kijelentik, hogy jelen szerződés hatálybalépésének napjától az Átvevőt illetik a víziközművekkel kapcsolatosan a tulajdonos jogai, illetve terhelik kötelezettségei. Ettől az időponttól kezdődően Átvevő jogosult a víziközmű hasznainak szedésére, köteles viselni az azzal járó terhet és kárveszélyt. Felek kijelentik, hogy a birtokátruházás napja jelen megállapodás 63. pontjában foglalt hatálybalépés napja.

23. Amennyiben az átszálló víziközmű támogatásból valósult meg (ideértve a fenntartási időszak alatt álló projekteket is) az Átadó tájékoztatást ad a támogatásból fakadó kötelezettségek teljesítéséről, a még fennálló kötelezettségeiről és ezzel együttesen a beruházáshoz kapcsolódó összes releváns dokumentációt átadja az Átvevő részére.

24. Felek megállapodnak, hogy az ingatlan-nyilvántartásban az Átadó javára bejegyzett szolgalmi jogra vonatkozóan külön megállapodást kötnek, mely szerint a szolgalmi jog jogosultjaként az ellátásért felelős Magyar Állam kerül bejegyzésre. A vízvezetési szolgalmi joggal érintett ingatlanok felsorolása jelen megállapodás 2. sz. melléklete szerint legkésőbb 30 napon belül kerül átadásra.

25. Felek megállapodnak, hogy a víziközművel összefüggően a víziközművel érintett ingatlanokra vonatkozó vízvezetési szolgalmi jognak az ellátásért felelős Magyar Állam javára történő alapítása, és ingatlan-nyilvántartási bejegyzése érdekében együttműködnek. Ennek érdekében Átadó átadja az Átvevőnek a műszaki dokumentációt, aki vállalja, hogy ezt követően a Magyar Állam javára történő szolgalmi jog alapítása érdekében eljár.

26. Felek megállapodnak, hogy az Átadó tulajdonában levő víziközművel érintett azon ingatlanok esetében, ahol a tulajdonjog ingatlan-nyilvántartásban történő átvezetése szükséges, 2025. június 30-ig külön ingatlan-nyilvántartási átvezetésre alkalmas megállapodást kötnek. A víziközművel érintett ingatlanok felsorolása, melyek – közfeladat ellátás céljából – térítésmentes átadásra kerülnek, jelen megállapodás 2. sz. melléklete szerint legkésőbb 30 napon belül kerül átadásra.

27. Felek a jelen megállapodás alapján átadandó olyan gépjárművek kapcsán, amelyek víziközmű működtető eszköznek minősülnek, a tulajdonjog átruházásának a közúti közlekedési nyilvántartásban történő átvezetéséhez szükséges tartalmi és formai követelményeknek megfelelő nyilatkozatukat jelen megállapodás 2. sz. melléklete szerint legkésőbb 30 napon belül adják meg. Felek a jelen az átruházó nyilatkozat hatályba lépését követően jogosultak és 15 napon belül kötelesek ezen mellékletben szereplő nyilatkozatot az illetékes hatósághoz benyújtani.

28. Felek a birtokátruházásokról külön jegyzőkönyveket vesznek fel, amelyekben rögzítik a releváns körülményeket. A birtokátruházástól kezdődően az Átvevő jogosult a birtokába került dolgok hasznainak szedésére, köteles viselni az azzal járó terheket és kárveszélyt.

**IX. Kapcsolattartás**

29. Felek megállapodnak abban, hogy a jelen szerződés megszűnését/megszüntetését érintő kommunikációjukat elsődlegesen minősített elektronikus aláírással ellátott elektronikus okirat elektronikus úton történő megküldésével (ideértve az ezen pontban megjelölt e-mail-címre, valamint Hivatali Kapun, illetve Cégkapun keresztül küldött leveleket) bonyolítják le egymás között.

30. A kézbesítés időpontja a Hivatali Kapun, illetve Cégkapun keresztül küldött küldemény esetén a Letöltési vagy Meghiúsulási igazoláson, tértivevénnyel ellátott küldemény esetén a tértivevényen feltüntetett időpont. Felek megállapodnak, hogy amennyiben a küldemény Hivatali Kapun, illetve Cégkapun keresztül kerül elküldésre, úgy a küldeményben foglalt jognyilatkozatot a Hivatali Kapun, illetve Cégkapun keresztül való megküldéstől számított öt napon belül kézbesítettnek tekintik, attól függetlenül, hogy azt a Fél átvette vagy sem. A Hivatali Kapu, illetve Cégkapu szolgáltatás – Felektől független – legalább 24 órán keresztül való folyamatos elérhetetlenné válása esetén a jelen pontban foglalt határidő az elérhetetlenség idejével meghosszabbodik.

31. Másodlagosan arra az esetre, ha az elektronikus úton történő kommunikáció bármely okból nem lehetséges, vagy akadályba ütközik, a Felek a kézbesítések tekintetében a következőkben állapodnak meg.

32. A jelen szerződés alkalmazásában a szerződés megszűnésével, vagy megszüntetésével kapcsolatos jognyilatkozat kizárólag írásban, magyar nyelven teendő meg ajánlott-tértivevényes levél – amit kézbesítő igénybevétele esetén átvételi elismervény pótol –, vagy a közjegyzőkről szóló 1991. évi XLI. törvény (a továbbiakban: Kjtv.) 142.§-a szerinti eljárás útján, a Felek székhelyére. A jelen szerződéssel összefüggésben tett valamennyi értesítés vagy nyilatkozat ajánlott-tértivevényes úton történt elküldése esetén – ideértve a Kjtv. 142.§-a szerinti eljárás során történő elküldést is – abban az esetben is kézbesítettnek tekintendő, ha a kézbesítés sikertelen – különösen, de nem kizárólagosan azt az esetet, ha a tértivevény a címről „nem kereste”, „elköltözött”, „címzett ismeretlen”, „nem vette át” vagy más hasonló tartalmú jelzéssel érkezik vissza. Ez utóbbi esetben a kézbesítés napjának a feladás dátumát követő 5. (azaz ötödik) nap tekintendő.

33. Felek kötelesek gondoskodni arról, hogy e-mail-ben történő értesítés esetén a címzett Fél levelező rendszere automatikus visszaigazolást küldjön az e-mail üzenet címzett számítógépén történő megjelenítéséről, illetve annak időpontjáról, amennyiben azt az e-mail üzenetet küldő Fél kezdeményezte. A kézbesítés időpontja e-mail üzenet esetén az automatikus visszaigazolás időpontja, egyéb esetben a továbbítást követő munkanap 8.00 óra.

34**.** A Felek a jelen megállapodás teljesítésével egymáshoz intézett nyilatkozataik megtételére kapcsolattartóként az alábbi személyeket jelölik ki:

Átadó részéről

kapcsolattartó: Petruskáné dr. Legeza Tímea aljegyző

Hivatali Kapu azonosító: ………..

telefonszám: 06 42 520-500/120. mellék

e-mail: [legeza.timea@tiszavasvari.hu](mailto:legeza.timea@tiszavasvari.hu)

Átvevő részéről

kapcsolattartó: Dr. Keller Enikő – akvizíciós csoportvezető

Cégkapu azonosító: 28950334#cegkapu

telefonszám: +36 30 551 7639

e-mail: [drkeller.eniko@nvmzrt.hu](mailto:drkeller.eniko@nvmzrt.hu)

35. A Felek kötelezettséget vállalnak arra, hogy a másik Felet haladéktalanul, de legalább a kapcsolattartói adatok változásának napját 2 (kettő) munkanappal megelőzően értesítik.

36.A Felek a kapcsolattartásra a fentebb jelzett személyek helyett bármikor más személyeket jelölhetnek meg, melyről a másik Felet a változást megelőző 2 (kettő) munkanappal korábban írásban értesíteni kötelesek.

37. Amennyiben valamelyik Fél pontatlan, téves címet adott meg, illetve elmulasztja értesíteni a másik felet a kapcsolattartó személy és kapcsolattartási adatok változásáról és emiatt válik sikertelenné a kézbesítés, akkor ennek a felelőssége az értesítést elmulasztó Felet terheli.

38.A kapcsolattartói adatok változása nem igényli a szerződés módosítását.

39. A Felek között a kapcsolattartás kizárólagos nyelve a magyar.

40. A Felek rögzítik, hogy joghatás kiváltására csak a fentiekben meghatározott formában tett nyilatkozat alkalmas, erre tekintettel a szóban, illetve ráutaló magatartással megtett nyilatkozatokat egymás vonatkozásában a jelen szerződéssel kapcsolatban joghatás kiváltására alkalmatlannak minősítik.

**X. Kommunikáció**

41. A Felek megállapodnak abban, hogy a jelen szerződéssel kapcsolatban szükségessé váló nyilvános nyilatkozattételre az Átvevő, valamint Átadó – Átvevő egyidejű értesítése mellett - jogosult.

**XI. Együttműködési kötelezettség**

42. A Felek kötelesek a szerződés teljes hatálya alatt egymással együttműködni és a szerződésben foglalt rendelkezések teljesítésével kapcsolatban minden lényeges információt, felmerült adatot, változást ésszerű határidőn belül a másik Féllel írásban közölni, figyelemmel arra, hogy a másik fél jogait és kötelezettségeit fennakadásmentesen, késedelem nélkül jogszerűen gyakorolhassa.

43.Bármely Fél kezdeményezésére a másik Fél köteles a szerződés teljesítésével vagy értelmezésével kapcsolatos egyeztetési eljárásban részt venni.

44. A Felek ezennel kifejezetten vállalják, hogy aláírnak bármely olyan okmányt és megtesznek bármely olyan jogi intézkedést és megadnak minden olyan nyilatkozatot, amely a jelen szerződés előírásainak teljesítéséhez szükséges.

45. A Fél nem hivatkozhat a tájékoztatási kötelezettség megsértésére olyan jogokkal, tényekkel és adatokkal kapcsolatban, amelyeket ismert, közhiteles nyilvántartásból vagy más forrásból megismerhető.

46. Az Átadó jelen okirattal vállalja, hogy a jelen szerződésben foglaltak teljesüléséhez szükséges valamennyi információt ésszerű időn belül az NV Zrt. számára hozzáférhetővé teszi akkor is, amennyiben az bank-, adó-, üzleti, ügyvédi, ipari, más hasonló titoknak vagy védett ismeretnek minősül.

47.Az NV Zrt. kötelezi magát, hogy az így tudomására jutott információt a VIII. fejezetben foglalt titoktartási kötelezettségének megfelelően kezeli.

48. A Felek vállalják, hogy nem tanúsítanak olyan magatartást, amellyel egymás vagy kapcsolt vállalkozásaik jogos gazdasági érdekeit veszélyeztetnék.

**XII. A nyilatkozatok értelmezése**

49. A jognyilatkozatot vita esetén úgy kell értelmezni, ahogyan azt a címzettnek a nyilatkozó feltehető akaratára és az eset körülményeire tekintettel a szavak általánosan elfogadott jelentése szerint értenie kellett.

50.A nem címzett jognyilatkozatot vita esetén úgy kell értelmezni, ahogyan azt a nyilatkozó feltehető akaratára és az eset körülményeire tekintettel a szavak általánosan elfogadott jelentése szerint érteni kell.

51. A Felek rögzítik, hogy a jogviszonyból fakadó valamely jogról lemondani vagy abból engedni csak kifejezett jognyilatkozattal lehet.

52.A jelen szerződés egyes feltételeit a megállapodás egészével összhangban kell értelmezni.

53. A Fél titkos fenntartása vagy rejtett indoka a szerződés érvényességét nem érinti.

54.A Felek kijelentik, hogy a jelen szerződéssel kapcsolatban titkos fenntartásra vagy rejtett indokra egymással szemben nem hivatkoznak, az ilyenre való jogalapítást kifejezetten kizárják.

55. A Felek nyilatkozatait nem lehet kiterjesztően értelmezni.

56.Ha valamelyik Fél bármilyen esetben késedelmesen vagy egyáltalán nem gyakorolja valamely jogát, úgy az nem tekintendő az adott feltételről, jogról vagy igényről való lemondásnak, sem szerződésszegés elfogadásának, az adott jogok vagy igények pedig továbbra is gyakorolhatók maradnak.

**XIII. Adatkezelés, adatvédelem**

57. A Felek rögzítik, hogy a jelen Szerződés időtartama alatt, valamint azt követően is, kölcsönösen betartják a hatályos magyar és európai uniós adatvédelmi szabályokat, ideértve különösen, de nem kizárólagosan az Infotv., valamint a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről szóló, 2016. április 27-i (EU) 2016/679 európai parlamenti és tanácsi rendelet (továbbiakban: GDPR) rendelkezéseit.

58.A Felek rögzítik továbbá, hogy a jelen szerződés teljesítése során személyes adatokat csak és kizárólag a jelen Szerződés teljesítéséhez szükséges mértékben kezelnek a másik Fél munkavállalóiról, közreműködőiről, illetve teljesítési segédjeiről. Ezeket az adatokat bizalmasan kezelik, és csak azon munkavállalóik, közreműködőik, illetve teljesítési segédjeik részére biztosítanak ezekhez hozzáférést, akik részére ez indokolt és szükséges. Harmadik felek részére egyebekben ezeket az adatokat az Infotv. keretei között teszik hozzáférhetővé. A Felek egybehangzóan vállalják, hogy megtesznek minden olyan szükséges lépést, ideértve a megfelelő hozzájáruló nyilatkozatok beszerzését is, amely a személyes adatok jogszerű kezelése érdekében szükséges lehet.

59. A Felek egybehangzóan rögzítik, hogy a GDPR 5. cikkében megfogalmazott elveknek megfelelően, a GDPR 6. cikk (1) bekezdés b), c) és e) alpontja alapján kifejezetten jogszerűnek tekintik mindazon személyes adataiknak a másik Fél általi kezelését, amely célból és mértékben ez az adatkezelés a jelen Szerződés teljesítéséhez a másik Félnek szükséges.

60.A Felek rögzítik, hogy a személyes adatok kezelésére csak a jelen Szerződés hatálya alatt kerül sor. A Felek vállalják, hogy a Szerződésben rögzítettek teljesítését követően valamennyi általuk kezelt adatot visszajuttatnak a másik Félnek és a meglévő másolatot törlik, vagy a Szerződés teljesítése során tudomásukra jutott valamennyi személyes adatot törlik.

61. A Felek vállalják, hogy megtesznek minden olyan technikai és szervezési intézkedést, mely biztosítja az adatkezelés biztonságát, integritását, valamint megtesznek mindent annak érdekében, hogy elkerüljék az adatvesztést, valamint harmadik fél jogosulatlan hozzáférését. Ezen intézkedéseket olyan megfelelő szinten kell meghozni, amely figyelembe veszi a kezelt személyes adatok körét, az egyes fennálló kockázatokat, a meglévő technikai lehetőségeket és az intézkedések meghozatalának költségeit.

62.A Felek általi adatkezelés során az általuk elfogadott adatvédelmi tájékoztatóban, illetve szabályzatban foglalt rendelkezések is irányadóak.

**XIV. A szerződés hatálya**

63. A Felek rögzítik, hogy a jelen megállapodás mindkét fél által történő aláírásának napján lép hatályba.

64.A Felek kölcsönösen kijelentik, hogy nincs tudomásuk olyan külső körülményről, amely a szerződés hatályát és a céljának megfelelő teljesülését akadályozná, vagy lehetetlenné tenné. A Felek kötelezik magukat, hogy haladéktalanul értesítik a másik felet, amennyiben olyan körülmény bekövetkezése fenyeget, amely a jelen szerződés hatályát, illetve célja szerinti teljesülését akadályozná vagy lehetetlenné tenné. A Felek az értesítés késedelméből eredő károkért felelősek.

**XV. A szerződés módosítása**

65. A Felek a jelen szerződést csak írásbeli formában és csak közös megállapodással módosíthatják.

66. A szerződés módosítását bármely Fél kezdeményezheti. A szerződéskötéskor előre nem látható ok miatt beállott körülményt és az ebből származó lényeges és jogos érdeksérelmet a kezdeményező Félnek kétséget kizáróan bizonyítania kell.

**XVI. A szerződés megszüntetése**

67. Az Átvevő jogosult a jelen szerződéstől elállni abban az esetben, ha az Átadó a jelen szerződésben vagy jogszabályban meghatározott kötelezettségét az erre meghatározott határidőben nem teljesíti, és azt az Átvevő által adott 30 napos póthatáridőre sem teljesíti. Ezt meghaladóan a Felek kizárólag jogszabály által meghatározott esetben jogosultak a jelen szerződéstől elállni, és a joghatályos elállás esetét leszámítva az Átadó a jelen szerződéssel átruházott vagyontárgyak (részesedés) visszakövetelésére nem jogosult.

**XVII. Lehetetlenülés**

68. A szerződés teljesítésének lehetetlenülése esetén a szerződés megszűnik.

69. A lehetetlenülést észlelő fél köteles a másik Felet késedelem nélkül értesíteni.

70. A lehetetlenülés tényének késedelmes értesítéséből eredő költségekért a mulasztó fél felelős.

71.A lehetetlenüléstől függetlenül a feleket a jelen szerződésből fakadó tájékoztatási, együttműködési, titoktartási és adatvédelmi kötelezettségeik változás nélkül terheli.

**XVIII. Vis maior**

72. Vis maiornak minősül a Felek felelősségi, illetve hatáskörén kívüli, olyan külső, elháríthatatlan, kivételes esemény, mely a Felek működésétől független, az adott körülmények között nem elhárítható, nem meggátolható, és amely a jelen szerződés teljesítését valamely szerződő Fél számára ideiglenesen vagy véglegesen lehetetlenné teszi.

73. A mulasztó Fél nem felelős a mulasztásáért, ha az vis maior eredménye.

74. A vis maiorra hivatkozó Fél köteles a másik Felet a vis maior eseményről haladéktalanul, illetve, ha a vis maior esemény az értesítés lehetőségét kizárja, az értesítés lehetővé válását követően haladéktalanul írásban értesíteni. Ezen írásos értesítésnek tartalmaznia kell az esemény jellemzőit és annak a szerződéses kötelezettségek teljesítésére gyakorolt hatását, valamint a késedelem miatt a kötelezettség teljesítésének várható időpontját.

**XIX. Részleges érvénytelenség**

75. Felek rögzítik, hogy a jelen szerződésben kikötött szolgáltatások jogi oszthatatlanságára tekintettel a II. és III. fejezetben rögzített feltételek bármelyikének hiányában az Átvevő a jelen megállapodást nem kötötte volna meg. Az ezen fejezetekben foglalt feltételek teljesülésének hiánya vagy érvénytelensége, hatálytalansága vagy végrehajthatatlansága az egész szerződés érvénytelenségét eredményezi. Ezen kívül, ha a jelen szerződés bármely további rendelkezése érvénytelen, hatálytalan vagy végrehajthatatlan, akkor az csak arra az adott rendelkezésre vonatkozik, és nem jelenti az egész szerződés vagy annak bármely más rendelkezésének érvénytelenségét, hatálytalanságát vagy végrehajthatatlanságát, a szerződés egyéb rendelkezései teljes mértékben érvényben és hatályban maradnak.

76. Felek kötelezettséget vállalnak arra, hogy az érvénytelen rendelkezés helyett olyan érvényes, hatályos vagy végrehajtható rendelkezésben állapodnak meg, amely az érvénytelen, hatálytalan vagy végrehajthatatlan rendelkezés céljainak leginkább megfelel.

77.Ha valamely kikötést az egyik Fél érthetetlennek vagy ellentmondónak tekint, köteles arról késlekedés nélkül a másik Felet tájékoztatni. Ebben az esetben a Felek kötelesek az érthetetlennek vagy ellentmondónak minősített feltételt közösen értelmezni, szükség esetén külön írásbeli, közös nyilatkozattal vagy a megállapodás módosításával az értelmezési vitát feloldani.

**XX. Felelősség**

78. Aki a jelen szerződés megszegésével a másik félnek kárt okoz, köteles azt megtéríteni. Mentesül a felelősség alól, ha bizonyítja, hogy a szerződésszegést ellenőrzési körén kívül eső, a szerződéskötés időpontjában előre nem látható körülmény okozta, és nem volt elvárható, hogy a körülményt elkerülje, vagy a kárt elhárítsa.

79.A Fél a vagyonában a szerződés teljesítése során a másik Fél által okozott kár megtérítését a szerződésszegéssel okozott károkért való felelősség szabályai szerint követelheti.

80. A Felek bármelyik Fél súlyos szerződésszegése esetére kikötik, hogy kifejezetten el kívánnak térni a Polgári törvénykönyvről szóló 2013. évi V. törvény (a továbbiakban: Ptk.) 6:143. § (2) bekezdésében foglaltaktól, és a súlyos szerződésszegés esetén a jogosult Fél a teljes kárának megtérítését követelheti a kötelezettől.

81.A Fél a közreműködője magatartásáért sajátjaként felel.

82. Felek rögzítik, hogy a VII. (Szavatosság) fejezetben foglalt kötelezettségek bármelyikének megsértését súlyos szerződésszegésnek tekintik.

**XXI. Jogképességi nyilatkozat**

83. Átvevő kijelenti, hogy a magyar jog szerint Magyarországon bejegyzett és a jogszabályoknak megfelelően működő, a Magyar Állam képviseletére a Vksztv. 6. § (3) bekezdése és a Vagyontv. 29. § (3) bekezdése alapján jogosult gazdasági társaság, továbbá a nemzeti vagyonról szóló 2011. évi CXCVI. törvény (a továbbiakban: Nvtv.) 3. § (1) bekezdés 1. pont a) alpontja szerint átlátható szervezet.

84. Átadó kijelenti, hogy a Magyarország helyi önkormányzatairól szóló 2011. évi CLXXXIX. törvény alapján működő közjogi testület. Az Önkormányzat az Nvtv. 3. § (1) bekezdés 1. pont a) alpontja szerint átlátható szervezet.

85. Átadó hitelt érdemlően, az 1. számú mellékletként csatolt határozattal igazolja, hogy a képviselő testület az irányadó szabályok szerinti szavazati arányban a jelen szerződés megkötése mellett döntött a szerződés tervezetének megismerését követően.

86.A Felek kijelentik, hogy a szerződés megkötésére képviselőik megfelelő felhatalmazással rendelkeznek, továbbá részükről a szerződés aláírása nem eredményezi más egyéb szerződés vagy jognyilatkozat megsértését, továbbá ilyen eredménnyel járó szerződést nem kötnek, ezt eredményező jognyilatkozatot nem tesznek.

**XXII. Vegyes rendelkezések**

87. A Felek a jelen szerződésben az Nvtv., a Vksztv., a Ptk., a Vagyontv. és az egyéb vonatkozó jogszabályok rendelkezéseit megfelelően irányadónak tekintik.

88. A Felek megállapodnak, hogy a jelen Szerződéssel összefüggésben kialakult vitájukat elsősorban békés úton, egyeztető tárgyalások útján kísérlik meg rendezni. Amennyiben ez az egyeztető tárgyalások kezdetétől számított 30 (harminc) napon belül nem vezet eredményre, akkor fordulnak az illetékességgel és hatáskörrel rendelkező bírósághoz.

89. A jelen szerződés mellékletek nélkül tizenhét (16) oldalból áll. Készült hét (7) eredeti, egymással mindenben megegyező példányban.

Felek megállapodnak, miszerint jelen szerződés hatályba lépését követően legkésőbb 30 napon belül a jelen szerződés 2. sz. mellékletében felsorolt dokumentumok utólag jelen szerződéshez csatolásra kerülnek, és jelen szerződés részévé válnak.

A Felek a jelen szerződés valamennyi pontját egyedileg megtárgyalták, s mint akaratuknak és szándékuknak mindenben megfelelőt, elolvasás és értelmezés után, a kellő felhatalmazások birtokában aláírták.

Kelt, 2024. napján.

…………………………………….. ……………………………

**………………….. Önkormányzata Magyar Állam**

Átadó Átvevő

Képv.: Képv.:

……………….. Nemzeti Vízművek Zrt.

polgármester Haranghy Csaba Ferenc vezérigazgató

*Mellékletek:*

*1. sz. melléklet: Képviselő testületi határozat*

*2. sz. melléklet: Nyilatkozat a település víziközmű vagyonelemeinek átadásáról*

*3. sz. melléklet: Projekt státusz adattábla*

Ellenjegyzem:………

………………………………. Ügyvéd

………………………….Ügyvédi Iroda

Cím:………………………

KASZ: …………………………….

…/2024. (XI.21.) Kt. számú határozat 2. melléklete

**Nyilatkozat**

**település víziközmű vagyonelemeinek átadásáról**

# Alulírott Balázsi Csilla Tiszavasvári város település polgármestere nyilatkozom, hogy a víziközmű-szolgáltatásról szóló2011. évi CCIX. törvény 2 § 20. pontja szerint víziközműnek minősülő és a település tulajdonjogát képező vagyonelemeket

# települési ívóvíz hálózat

# települési szennyvíz hálózat

# a víziközmű vagyon átadás-átvételi eljárás részeként a Magyar Állam részére tulajdonba adom.

# Nyilatkozom továbbá, hogy az átadás-átvételi eljárás részeként meghatározott alábbi dokumentumokat

* Teljességi nyilatkozat
* Vagyonelemek listája
* A víziközmű fejlesztésre fel nem használt források kimutatása
* Szolgáltató és az Önkormányzatok között fennálló bérletidíj tartozásból eredő követelések és elszámolások listája/kimutatása
* A vagyonelemekhez kapcsolódó kötelezettségek listája
* Víziközművel érintett ingatlanok felsorolása
* Vízvezetési szolgalmi joggal érintett ingatlanok felsorolása
* A létesítményekkel kapcsolatos műszaki dokumentációk átadása
* A 2022. és 2023. évi Gördülő Fejlesztési Terv (GFT) felsorolása
* Tárgyévi Gördülő Fejlesztési Tervben (GFT) nem szereplő fejlesztések
* Gépjármű átadási szerződés
* Birtokban lévő vagyonelemek részletes listája
* Támogatási szerződések felsorolása

# pótlólag a lehető leghamarabb, de legkésőbb 30 napon belül megküldöm a Nemzeti Vízművek Zrt. részére.

Tiszavasvári, 2024. november ………

………………………………………

polgármester

**II. HATározat-tervezet**

**Tiszavasvári Város Önkormányzata**

**Képviselő-testülete**

**…./2024. (XI.21.) Kt. számú**

**határozata**

**A „Pályázat benyújtása a „Vízminőség javítása Magyarországon” című pályázatra” 179/2024. (VIII.8.) Kt. számú határozat módosításáról**

Tiszavasvári Város Önkormányzata Képviselő-testülete a *„Pályázat benyújtása a „Vízminőség javítása Magyarországon” című pályázatra”* vonatkozó 179/2024. (VIII.8.) Kt. számú határozat módosításárólaz alábbi döntést hozza:

1. **Úgy dönt,** hogy a „Pályázat benyújtása a „Vízminőség javítása Magyarországon” című pályázatra” vonatkozó 179/2024. (VIII.8.) Kt. számú határozata **II. pontját az alábbiak szerint módosítja:**

**Eredeti szövegrész:**

*„II. Kifejezi szándékát, hogy a melléklet szerinti műszaki tartalommal az SM07-WWM jelű „Vízminőség javítása Magyarországon” című végleges pályázati felhívás megjelenését követően pályázatot nyújt be. Felhatalmazza a polgármestert a pályázati felhívásra a pályázatot benyújtsa a melléklet szerinti műszaki tartalommal, amennyiben a pályázat felhívás szerint a támogatási intenzitás 100 %-os, azonban, ha a támogatás intenzitása kevesebb, úgy mérlegelje az önerő mértékét és szükség estén egyeztessen a testülettel.”*

**Módosított szövegrész:**

**„II.** Tekintettel a víziközmű vagyon és a víziközmű működtető eszközök Magyar Állam tulajdonába történő térítésmentes átruházásának folyamatára **úgy dönt**, hogy **elfogadja az ÉRV Zrt, javaslatát,** mely szerint **az SM07-WWM jelű „Vízminőség javítása Magyarországon” című végleges pályázati felhívásra nem az önkormányzat, hanem az ÉRV Zrt nyújt be pályázatot legkésőbb 2024. december 2. napjáig, az alábbi együttes feltételekkel:**

* az **ÉRV Zrt.** a beruházás során **ugyanazt a műszaki tartalmat valósítja meg, amit a Képviselő-testület 179/2024. (VIII.8.) Kt. számú határozatában műszaki tartalomként megjelöl, azzal**, hogy amennyiben a pályázati feltételrendszernek történő megfelelés érdekében **műszaki tartalom módosítása válik szükségessé** a végrehajtás során, **a Képviselő-testület együttműködik a módosított műszaki tartalom elfogadásában, és**
* **az ÉRV. Zrt. a pályázati benyújtási határidőig** – azaz legkésőbb 2024. december 2. napjáig – az ellátásért felelős Magyar Állam által **vagyonkezelői jogot szerez a pályázat tárgyát képező víziközmű rendszeren.**

Amennyiben ezen feltételek mentén nem válik jogosulttá az ÉRV Zrt. a pályázat benyújtására, abban az esetben az **önkormányzat fenntartja azt a szándékát, hogy pályázatot nyújt be** **az SM07-WWM jelű „Vízminőség javítása Magyarországon” című pályázatra, amennyiben annak feltételei fennállnak.** Ebben az esetben kéri az ÉTV Zrt. együttműködését a már elkészült pályázati dokumentáció átadása kapcsán.

2. **Úgy dönt,** hogy a „Pályázat benyújtása a „Vízminőség javítása Magyarországon” című pályázatra” vonatkozó 179/2024. (VIII.8.) Kt. számú határozatát az alábbi a **VI. ponttal egészíti ki:**

„VI.1 **Kinyilvánítja azon szándékát**, hogy a pályázat lebonyolítása érdekében Tiszavasvári Város Önkormányzata a pályázat szerinti **partnerségi megállapodást kíván kötni** **az ÉRV Zrt.-vel, a II. pontban foglalt feltételek fennállása estén.**

**Határidő**: azonnal **Felelős:** Balázsi Csilla polgármester”

VI.2. **Felhatalmazza** a polgármestert, hogy

* **folytasson tárgyalásokat** a partnerségi megállapodás tartalmára vonatkozóan, és figyelemmel a Képviselő-testület jelen döntésére, a **pályázati feltételrendszernek megfelelő megállapodást írja alá**;
* **folytasson egyeztetéseket** az önkormányzat által megrendelt **tervek átadhatóságáról,** és az önkormányzat ezzel kapcsolatban **felmerült költségeinek megtérítéséről**.

VI.3. A Képviselő-testület kifejezetten kéri az ÉRV Zrt. képviselőjét, hogy folyamatosan tájékoztassa az önkormányzatot a pályázat megvalósításának folyamatáról, a szükséges döntések meghozatala érdekében is.

VI.4. Felkéri a polgármestert, hogy a döntésről érterstse az ÉRV Zrt. képviselőjét.

**Határidő**: esedékességkor **Felelős:** Balázsi Csilla polgármester

**III. HATározat-tervezet**

**Tiszavasvári Város Önkormányzata**

**Képviselő-testülete**

**…./2024. (XI.21.) Kt. számú**

**határozata**

**Tájékoztatás alternatív megoldási javaslatról ivóvíz biztosítására, valamint Tiszavasvári- Józsefháza ivóvízellátása érdekében tervezett intézkedésről**

Tiszavasvári Város Önkormányzata Képviselő-testülete *„*Javaslat települési vízminőség javítása érdekében*”* az alábbi döntést hozza:

1. A települési vízminőség javítása érdekében a szolgáltató általi pályázati megvalósításon túl, vízminőség javító alternatívaként tárgyalások vannak folyamatban a vízjogi engedéllyel rendelkező Alkaloida Vegyészeti Gyár tekintetében a szükséges vízhozam biztosítása, a település biztonságos ivóvízzel történő ellátása érdekében.

Mindezek alapján javasolja, hogy - tekintettel arra, hogy fenti pályázat évek múlva hozhatja meg a kívánt eredményt – a víziközmű vagyon állam részére történő átadását követően az ellátásért felelős folytassa a megkezdett tárgyalásokat, melyhez az önkormányzat felajánlja együttműködését.

2.1 Ellátásért felelősként – álláspontja szerint – a víziközmű vagyonnal nem érintett településrészként Tiszavasvári-Józsefháza településrész ivóvízellátása is állami ellátási kötelezettség alá esik. Erre tekintettel kéri a településrész ellátási kötelezettségének átvételét is.

2.2 Amennyiben jelen víziközmű vagyonátadás keretében a 2.1 pontban foglaltak nem valósulnak meg, felkéri a polgármestert, hogy tegyen meg mindent a pályázati lehetőségek kihasználására vonatkozóan, hogy Józsefháza településrészen megvalósulhasson a közműves ivóvízhálózat.

3. Felkéri a polgármestert, hogy jelen határozatról tájékoztassa a Nemzeti Vízművek Zrt-t.

**Határidő**: 1. pont: azonnal **Felelős:** Balázsi Csilla polgármester

2. pont: folyamatosan